Oligosoma

Oligosoma er en slekt av skinker som bare finnes på New Zealand og noen naboøyer.
New Zealand har en usedvanlig rik fauna av gekkoer og skinker når en tar det tempererte klimaet i betraktning. Dette skyldes antakelig mangelen på små pattedyr, som ellers ville vært både konkurrenter og predatorer. Etter at mennesker og rotter ankom øyene har mange arter dødd ut, eller bare overlevd på små øyer.
Oligosoma er utbredt både på de to hovedøyene, og på mindre øyer utenfor kysten helt sør til Stewart Island. Én art, O. lichenigera, lever på de isolerte øyene Lord Howe-øya og Norfolkøya, som tilhører Australia. Slekten er svært tilpasningsdyktig, og ulike arter kan påtreffes i alle New Zealands naturtyper.
I de siste tiårene har molekylærgenetiske metoder ført til at mange nye skinkarter er blitt beskrevet på New Zealand. Dette er såkalte kryptiske arter; det vil si at det er vanskelig å skille dem ved hjelp av kroppsbygningen, men arvestoffet viser at de har vært forplantningsmessig adskilt i svært lang tid.
Artene i Oligosoma ble tidligere regnet til slekten Leiolopisma, som omfattet arter fra fire kontinenter. En periode ble noen skinker på Nordøya og nærliggende småøyer regnet til slekten Cyclodina, men nå er alle endemiske skinker på New Zealand samlet i Oligosoma.
Alle arter i slekten Oligosoma, unntatt O. lichenigera og O. suteri, føder levende unger. En eggleggende, australsk skink, Lampropholis delicata, dukket opp på New Zealand på 1960-tallet, og er blitt naturalisert.
I oligocen for omtrent 25 millioner år siden sank hele, eller det meste, av New Zealand under havets overflate. Genetiske data viser at skinkene kom til øygruppen rett etter at den igjen hadde hevet seg, altså i tidlig miocen, for 16–22,6 millioner år siden. De kom antakelig fra Ny-Caledonia via vulkanske øyer i Tasmanhavet på de samme undersjøiske fjellryggene der Lord Howe-øya og Norfolkøya nå ligger.


== Litteratur ==
Chapple, D.G., P.A. Ritchie og C.H. Daugherty (2009). «Origin, diversification, and systematics of the New Zealand skink fauna (Reptilia: Scincidae)». Mol. Phylogenet. Evol. 52 (2): 470–487. ISSN 1055-7903. doi:10.1016/j.ympev.2009.03.021. CS1-vedlikehold: Flere navn: forfatterliste (link)
Chapple, D.G., G.B. Patterson, T. Bell og C.H. Daugherty (2008). «Taxonomic revision of the New Zealand copper skink (Cyclodina aenea: Squamata: Scincidae) species complex, with descriptions of two new species)» (PDF). Journal of Herpetology. 42 (3): 437–452. ISSN 0022-1511. Arkivert fra originalen (PDF) 16. februar 2011. CS1-vedlikehold: Flere navn: forfatterliste (link)
Chapple, D.G. m.fl. (2008). «Taxonomic revision of the marbled skink (Cyclodina oliveri, Reptilia: Scincidae) species complex, with a description of a new species». New Zealand Journal of Zoology. 35 (2): 129–146. ISSN 1175-8821. doi:10.1080/03014220809510110. 
Patterson, G.B. (1997). «A new skink species from the South Island of New Zealand and redescription of Oligosoma otagense (McCann, 1955) (Reptilia: Lacertilia: Scincidae)». Journal of The Royal Society of New Zealand. 27 (4): 439–450. ISSN 1175-8899. 
Patterson, G.B. og C.H. Daugherty (1995). «Reinstatement of the genus Oligosoma (Reptilia: Lacertilia: Scincidae». Journal of The Royal Society of New Zealand. 25 (3): 327–331. ISSN 1175-8899. 
Towns, D. (1999). «Cyclodina spp. skink recovery plan: 1999-2004». Threatened Species Recovery Plan Series No.27 (PDF). Wellington: Department of Conservation. 
Towns, D. og I. McFadden (1993). «Chevron skink recovery plan (Leiolopisma homanolutum)». Threatened Species Recovery Plan Series No.5 (PDF). Wellington: Department of Conservation. ISBN 0-478-01460-0. 


== Eksterne lenker ==
(en) Oligosoma i Encyclopedia of Life 
(en) Oligosoma i Global Biodiversity Information Facility 
(en) Oligosoma hos Fossilworks 
(en) Oligosoma hos NCBI 
(en) Kategori:Oligosoma – bilder, video eller lyd på Wikimedia Commons 
Oligosoma – detaljert informasjon på Wikispecies 
The Reptile Database: Oligosoma
The New Zealand Herpetological Society: Skinks